楊叔武北堂夜話
作者：蔡襄
朝代：宋

paragraphs: 歲晏物景薄，屋陰向晚饒。
輕雲隠微月，殘雪棲枯條。
夫君有高適，顧我慰寂寥。
瀟灑開北堂，拂榻延良宵。
前几陳古書，坐見千載遥。
間亦發新句，幽思含九韶。
神明靜外照，念慮醉中消。
揚雄戒丹轂，顔子安一瓢。
良玉不火變，翠柏寧霜彫。
此心固獨往，聲利詎得招。
罏灰寒更劃，燈灺落仍挑。
相看數漏板，後會誡重要。